**Bár Községi Önkormányzat Képviselő-testülete**

11/2023.

**Jegyzőkönyv**

**Készült a Bár Községi Önkormányzat Képviselő-testülete** **2023. november 02. napján 16:15 órás kezdettel a Bár, Szabadság utca 62. szám alatt megtartott testületi ülésről.**

**Jelen vannak:**

Jásper Gábor László polgármester

Takács Nagy Ferencné alpolgármester

Tigelmann Csaba képviselő

Horváth János képviselő

Dr. Benedek Zoltán jegyző

Galambosi László pü. ügyintéző (költségvetésnél)

**Távol:**

Horváth György képviselő

Jásper Gábor László polgármester köszönti a megjelenteket, megállapítja, hogy az ülés határozatképes, mert a megválasztott 5 fő képviselő közül 4 fő az ülésen megjelent. A polgármester a köszöntőt követően előterjeszti a napirendi pontot, melyet a testületi tagok elfogadnak.

**Napirendi pontok:**

**1.) Két ülés között történtekről beszámoló**

Előterjesztő: Jásper Gábor László polgármester

**2.) III. negyedéves költségvetés zárása, költségvetés módosítása**

Előterjesztő: Jásper Gábor László polgármester

**3.) Prophyl Kft. levele**

Előterjesztő: Jásper Gábor László polgármester

**4.) Településképi eljárás**

Előterjesztő: Jásper Gábor László polgármester

**5.) DRV állami tulajdonba adás**

Előterjesztő: Jásper Gábor László polgármester

**6.) Vállalkozókkal való szerződéskötések**

Előterjesztő: Jásper Gábor László polgármester

**7.) SZMSZ módosítás**

Előterjesztő: Jásper Gábor László polgármester

**8.) HVB tagok megválasztása**

Előterjesztő: dr. Bendek Zoltán jegyző

**9.) Irodai Adminisztrátor**

Előterjesztő: Jásper Gábor László polgármester

**10.) Munipolis**

Előterjesztő: Jásper Gábor László polgármester/ Tigelmann Csaba képviselő

**11.) Kérelmek (zárt ülés)**

Előterjesztő: Jásper Gábor László polgármester

**12.) Egyebek**

**NAPIRENDI PONTOK TÁRGYALÁSA**

**1. napirendi pont: Két ülés között történtekről beszámoló**

Jásper Gábor László: Ennél a napirendi pontnál el kívánom mondani, hogy mint látható elkezdődtek a munkálatok a Vöő-ház udvarán. Ez konkrétan azt jelenti, hogy a Magyar Falus pályázaton nyert közösségi színtér alapozási munkálatai megindultak, valami a DRV nekiállt kicserélni a csövet is a bejárónál. A temető és a járdapályázatot lezártuk, azok rendben vannak.

Ennyit szerettem volna itt mondani, ha nincs kérdés, akkor mehetünk tovább a napirendi pontokkal.

A testületi tagok hozzászólás nélkül egyetértenek.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 ellenében a következő határozatot hozta:

**78/2023 (XI.02.) Kt. számú határozat a beszámoló elfogadásáról:**

Bár Községi Önkormányzat Képviselő-testülete arról határozott, hogy a két ülés között történtekről szóló polgármesteri beszámolót elfogadja.

Határidő: azonnal

Felelős: Jásper Gábor László polgármester

**2. napirendi pont: III. negyedéves költségvetés zárása, költségvetés módosítása**

Jásper Gábor László: Felkérem Galambosi Lászlót, hogy a III. negyedéves költségvetésünkről beszéljen egy pár szót.

Galambosi László: A 2023. III. negyedéves költségvetést nem részletezném különösebbképp, hanem majd a módosítás soraival együtt magyaráznám a teljesítéseket. Ahogy a kinyomtatott táblázatokban is látszik, a költségvetés szeptember 30-ig 110.869.888 Ft bevétellel és 75.211.867 Ft kiadással teljesült. Viszont a bevételi és kiadási oldalon is néhány soron szükséges volt módosítást eszközölni.

Az állami támogatások 36,5 millió forintban teljesült, és még várható év végéig további 9,5 millió forint. Itt módosítani szükséges a gyermekétkeztetés támogatását, ami az októberi felmérés szerinti létszámadatok alapján csökkent. Valamint a Bári Német Nemzetiségi Önkormányzat a MIT-798 rendszámú kisbuszra átadja a KGFB biztosítás fedezetét.

Galambosi László: Igen. A táblázat következő részében látszanak az adóbevételek. Építményadóból közel 3 millió Ft folyt be, és még az előírások alapján várható 1 millió. A kommunális adó 1,9 millió Ft előíráshoz 1,4 millió Ft bevétel teljesült. Az iparűzési adónál viszont előirányzatot kell módosítani, hiszen a betervezettet túlhaladta a teljesítés, ugyanis 26 millió forint bevétel érkezett, és még 2,7 millió várható az előírások szerint.

Az iskolabusz és a bázisállomások bevétele összesen várható 5,2 millió Ft, ebből 700 ezer Ft várható még az iskolabusz költségeinek megtérítésére. A gyermekétkeztetésből befolyó fizetős étkezők utáni bevétel várhatóan 847 ezer Ft lesz. Valamint az egyéb működési célú bevételek közt szerepel 555 ezer Ft, mivel a Faluház mínuszos gázszámláját visszautalta az MVM.

A kiadásokra áttérve látható, hogy a K1113 rovatra be lett tervezve pluszban a megbízási díjak és a nem várt betegszabadságok összege. Továbbá a K122 rovaton át lett tervezve az év végéig várható megbízási díjak. A dologi kiadások közt az üzemeltetési anyagok 4 millió 722 ezer forintban teljesültek, és a betervezett 5 millió 165 ezer Ft előirányzatba várhatóan bele fog férni. A közüzemi díjakat átszámoltam, itt a közvilágítás, ami megnöveli az előirányzatot, ugyanis érkezett az Önkormányzat részére egy 2 milliós és egy 700 ezer forintos számla, visszamenőlegesen a 2022. évre.

Jásper Gábor László: Átnézve a számlákat kiszámoltuk, hogy a 2 milliós számla reális, mivel leolvasott érték alapján számlázták ki, így ennek kifizetése októberben meg is történt. Azonban a másikat csak becsülték, ezért megreklamáltuk, miszerint ahogy az előzőekben is 2 számlával megtörtént, „fagyasszák be” ezt a számlát, és kértünk egy záró leolvasást. A leolvasás alapján pedig az eddig kiállított és befizetett számlákkal kompenzált összeget számítsák ki és majd azt az összeget számlázzák ki.

Takács Nagy Ferencné: Akkor még az is lehet, hogy túlfizetésünk van?

Jásper Gábor László: Igen, előfordulhat, ugyanis az e.on-nal egyeztetve meggyőződésük, hogy a korszerűsített közvilágítás fogyasztása mintegy 60%-a a korábbinak, ezért sem szeretnék olyan összeget befizetni, ami utána visszajönne.

Takács Nagy Ferencné: Érthető.

Tigelmann Csaba: Egyetértek.

Galambosi László: További sor, amit módosítani volt szükséges, az a karbantartások, ugyanis több útkarbantartás is megvalósult, valamint a buszok műszaki vizsgáztatásához szükséges szervizköltségek szerepelnek benne. A szakmai szolgáltatásokhoz be lett tervezve az óvodai továbbképzés díja 40 ezer forint értékben, valamint az új Faluházas 2 havi megbízási díja.

Egyéb szolgáltatások közt pluszban szerepel a geodéziai szolgáltatás 450 ezer forint értékben, valamint a budapesti kirándulás személyszállítási díja 350 ezer forintban. Ezen kívül még biztosítási díjak, hulladékszállítási és riasztófelügyeleti díjak szerepelnek benne. És a hóvégi bankköltségek is ezt a sort terhelik. Így az összes dologi kiadás még várható összege közel 10,5 millió forint.

A szociális kiadások részletezése egy másik táblázatban szerepel. Itt az látszik, hogy eddig milyen kiadások teljesültek, és mik lettek betervezve. 400 ezer forint még nem lett betervezve a normatíva terhére.

Jásper Gábor László: Javaslom, hogy a közelgő ünnepekre való tekintettel a tavalyi döntésünk mintájára idén is a bári lakóhellyel vagy tartózkodási hellyel rendelkező legfeljebb 15 éves korú gyermekeknek adjunk mikulás csomagot.

Tigelmann Csaba: Egyetértek, mekkora összegre gondoltál és kb. hány gyermek van?

Takács Nagy Ferencné: kb. 100-120 gyermek van, tavaly is annyi volt.

Jásper Gábor László: Javaslom, hogy a tavalyihoz hasonlóan idén is 3500 ft/csomag-ban támogassuk őket.

Takács Nagy Ferencné: Legyen 4000 Ft.

Tigelmann Csaba: Szerintem is, lehet bögrét is csináltatni, még eldöntjük, hogy mi legyen benne.

Jásper Gábor László: Oké, rendben, határozzunk róla és akkor megkérem Galambosi Lászlót, hogy ennek megfelelően tervezze át a sorokat.

Galambosi László: Rendben. Téli tüzelőanyag támogatás lesz idén, mint tavaly? A költségvetés megengedi.

Jásper Gábor László: Legyen mindenképp, a tavalyi rendelet mintájára, beadási határidők szorosak lesznek, de talán meg tudjuk oldani. Mit szól hozzá a testület?

Takács Nagy Ferencné: Legyen idén is, majd értesíteni kell a lakosságot a beadási lehetőségekről, a tavalyi rendelet szövege idén is jó lesz szerintem.

Jásper Gábor László: Rendben, akkor szavazzunk a mikulás csomagról meg a rendeletről és akkor ennek megfelelően Galambosi László tervezze át a kiadási sorokat.

Galambosi László: Rendben.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem ellenében a következő határozatot hozta:

**79/2023 (XI.02.) Kt. számú határozat a mikulás csomagokról:**

Bár Község Önkormányzat képviselő-testülete arról határozott, hogy minden bári lakóhellyel, vagy tartózkodási hellyel rendelkező legfeljebb 15 éves korú gyermek részére 4000 Ft/csomag értékű mikuláscsomagot ajándékoz a közelgő ünnepekre való tekintettel.

Határidő: Azonnal

Felelős: Jásper Gábor László polgármester

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem ellenében a következő rendeletet alkotta:

**Bár Községi Önkormányzat Képviselő-testületének 7/2023. (XI. 02.) önkormányzati rendelete**

**a téli tüzelőanyag támogatás helyi szabályairól**

(Az elfogadott rendelet a jegyzőkönyv mellékletét képzi.)

Galambosi László: A táblázat adataiban még 2 sort kívánnék megemlíteni, az egyik a helyi önkormányzatok és költségvetési szerveik részére átadott működési célú támogatások sora. Ide lett betervezve a Dunaszekcsői Közös Önkormányzati Hivatalnak átadott összeg, ami várhatóan év végére több mint 1 millió Ft lesz. Ez pusztán az általános rezsi díjakból van. A legnagyobb részét a gázdíjak teszik ki. Ebből az elmúlt negyedév alatt a fele teljesítve lett.

A másik sor a beruházások és felújítások sora, amire szintén készítettem egy másik táblázatot. Ebben az látszik, hogy eddig milyen kiadások voltak, és még mi várható az idei évben. Aminek a teljesítése bizonytalan, az a Vöő ház felújítás pályázat, ennek egy része biztosan az idei évben kifizetésre kerül, viszont a kőműves- és ácsmunka díja még képlékeny.

Jásper Gábor László: A szerződések meg lettek kötve, a hetekben elkezdik a munkálatokat. A fa- és vasanyag beszerzése még az idei évben megvalósul, ezekről várhatók számlák az idei évben.

Galambosi László: Tehát a költségvetés kiadási és bevételi főösszege 128 054 331 Ft. Ezekkel a számadatokkal javasolnám a költségvetés-módosítást elfogadni.

Jásper Gábor László: Kérem a képviselő-testületet, kézfeltartással jelezzék, ha egyetértenek a javasolt rendelet-módosítással.

A testület 4 igen szavazattal 0 ellenében a következő határozatot hozta:

**Bár Község Önkormányzat Képviselő-testületének 8/2023. (XI. 02.) önkormányzati rendelete**

**az önkormányzat 2023. évi költségvetéséről szóló 2/2023. (III. 14.) önkormányzati rendeletének módosításáról**

*(Az elfogadott rendelet a jegyzőkönyv mellékletét képzi.)*

**3. napirendi pont: Prophyl Kft. levele**

Jásper Gábor László: Ismertetem Oláh Endre telepvezető újabb levelét. A telekalakítással kapcsolatos véleményünket kérik a telepen belül. Javaslom, hogy fogadjuk el.

A testületi tagok hozzászólás nélkül egyetértenek.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 ellenében a következő határozatot hozta:

**80/2023 (XI.02.) Kt. számú határozat a Prophyl Kft. telekalakításáról:**

Bár Községi Önkormányzat Képviselő-testülete arról határozott, hogy a Prophyl Kft. telekalakítási tervét (042, 043/1, 045/7 helyrajzi számú földrészletek telekcsoport újraosztásáról) megismerte, azzal egyetért, kifogást nem emel.

Határidő: azonnal

Felelős: Jásper Gábor László polgármester

**4. napirendi pont: Településképi eljárás**

Jásper Gábor László: Tájékoztatom a testületet, hogy ismételten két kérelem érkezett hozzánk a fenti tárgyban, melyeket felolvasok, illetve ismertetem Béres Gábor főépítész szakmai véleményeit.

Javaslom, hogy hogy fogadjuk el, a lakóház illeszkedik a településképbe.

Tigelmann Csaba: Rendben, én elfogadom.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**81/2023 (XI.02.) Kt. számú határozat a 7711 Bár, Szőlőhegy 80 hrsz.-ú épület településképi véleményezéséről:**

Bár Községi Önkormányzat Képviselő-testülete arról határozott, hogy a 7711 Bár, Szőlőhegy 80 hrsz.-ú épület lakóházzá történő nyilvánítása a főépítész szakmai véleménye szerint illeszkedik a településképbe, ezért a képviselő-testület a rendeltetés változtatáshoz hozzájárul.

Határidő: azonnal

Felelős: Jásper Gábor László polgármester

A testület 4 igen szavazattal 0 nem mellett a következő határozatot hozta

**82/2023 (XI.02.) Kt. számú határozat a 7711 Bár, Szőlőhegy 416 hrsz.-ú épület településképi véleményezéséről:**

Bár Községi Önkormányzat Képviselő-testülete arról határozott, hogy a 7711 Bár, Szőlőhegy 416 hrsz.-ú épület lakóházzá történő nyilvánítása a főépítész szakmai véleménye szerint illeszkedik a településképbe, ezért a képviselő-testület a rendeltetés változtatáshoz hozzájárul.

Határidő: azonnal

Felelős: Jásper Gábor László polgármester

**5. Napirendi pont: DRV állami tulajdonba adás**

Jásper Gábor László: Közös ülésen beszéltünk erről én azt javaslom, hogy ne adjuk át a víziközmű-rendszerünket, mert így nagyobb rálátásunk, ráhatásunk van a beruházásokra, valamint a rendszerünk jó, nem kell rá költenünk sokat előre láthatólag.

Tigelmann Csaba: Egyetértek, így legalább mi tudjuk kiadni a feladatot, mi vagyunk a megrendelők nem az állam, sokkal gyorsabb az ügyintézés is.

Takács Nagy Ferencné: Én is egyetértek, ne adjuk oda.

dr. Benedek Zoltán: A víziközmű-szolgáltatásról szóló törvény ingyenesen biztosít lehetőséget a rendszer átadására az állam javára, Mohács átadja, Lánycsók is, Dunaszekcső is át kívánja adni, egy rendszeren van Bár is, én megválnék ettől a feladatkörtől és a GFT által előírt saját forrást is igénybe vevő beruházások megvalósításától, de ahogy a testület dönt.

Jásper Gábor László: Ne adjuk át!

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**83/2023 (XI.02.) Kt. számú határozat a víziközmű-szolgáltatásról:**

Bár Községi Önkormányzat Képviselő-testülete arról határozott, hogy a víziközmű-szolgáltatásról szóló törvény 5/H. §-ban biztosított lehetőséggel nem kíván élni, nem ruházza rá az államra a víziközmű-rendszer sem ivóvíz, sem szennyvíz részét.

Határidő: azonnal

Felelős: Jásper Gábor László polgármester

**6. napirendi pont: Vállalkozókkal való szerződéskötések**

Jásper Gábor László: Igaz, hogy a Magyar Falus pályázatok, valamint a beszerzési értékhatárt el nem érő költségek esetén a beszerzési szabályzatunk nem írja elő, de szeretném, ha a testület határozatban foglaltan döntene arról, hogy Tiringer Bálint és Szalai Anita tervezőkkel, műszaki ellenőrökkel, valamint Török János kőművessel, gépi földmunkással valósítjuk meg a beruházásainak, míg jobbat, költséghatékonyabbat nem találunk, illetve vállalják a megbízást.

Takács Nagy Ferencné: Egyetértek, részemről szavazhatunk róla.

Tigelmann Csaba: Egyetértek.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**84/2023 (XI.02.) Kt. számú határozat a vállalkozókkal való szerződéskötésekről:**

Bár Községi Önkormányzat Képviselő-testülete arról határozott, hogy Tiringer Bálint és Szalai Anita tervezőkkel, műszaki ellenőrökkel, valamint Török János kőművessel, gépi földmunkással valósítjuk meg a folyó beruházásaikat.

Határidő: azonnal

Felelős: Jásper Gábor László polgármester

**7. napirendi pont: SZMSZ módosítás**

Jásper Gábor László: Kaptunk egy törvényességi jelzés az SZMSZ-ünk vonatkozásában, melyet a jegyző most ismertet, lényegében át kell fogalmaznunk a helyettesítésre vonatkozó részt. Javaslom, hogy fogadjuk is el.

A jegyző ismerteti a Kormányhivatal észrevételét.

Tigelmann Csaba: Rendben fogadjuk el, bár érdekes, ha senki sincs, akkor hogy lesz ülés, de mindegy.

Horváth János: Igaz, ha nincs senki, akkor nincs is meg a szavazati arány, de rendben fogadjuk el és mehetünk tovább.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 ellenében a következő határozatot hozta:

**Bár Községi Önkormányzat Képviselő-testületének 9/2023. (XI. 02.) önkormányzati rendelete**

**az önkormányzat a szervezeti és működési szabályzatról szóló 7/2019. (X.29.) számú önkormányzati rendelet módosításáról**

*(Az elfogadott rendelet a jegyzőkönyv mellékletét képzi.)*

**8. napirendi pont: HVB tagok megválasztása**

dr. Benedek Zoltán jegyző: A választási eljárásról szóló törvény alapján az alábbiak szerint teszek előterjesztést a HVB tagok megválasztására:

**Tagok:**

Alföldi Mihály

Nagy Mónika

Stéhliné Schum Vivien

Schum Zoltán Lászlóné

Skaliczki Judit

**Póttagok:**

Hancz Krisztina

Steiner Antalné

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**85/2023 (XI.02.) Kt. számú határozat a HVB tagok megválasztásáról:**

Bár Községi Önkormányzat Képviselő-testülete arról határozott, hogy a Bári Helyi Választási Bizottságba az alábbi személyeket választja meg:

**Tagok:**

Alföldi Mihály

Nagy Mónika

Stéhliné Schum Vivien

Schum Zoltán Lászlóné

Skaliczki Judit

**Póttagok:**

Hancz Krisztina

Steiner Antalné

Határidő: azonnal

Felelős: Jásper Gábor László polgármester/jegyző

**9. napirendi pont: Irodai Adminisztrátor**

Jásper Gábor László: Javaslom, hogy Schum Zoltán Lászlónéval hosszabbítsuk meg a szerződést 2023. december 01-től 2024. június 30. napjáig, minden más változatlan lenne vele kapcsolatban.

Takács Nagy Ferencné: Egyetértek.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**86/2023 (XI.02.) Kt. számú határozat az irodai adminisztrátorról:**

Bár Községi Önkormányzat Képviselő-testülete arról határozott, hogy Schum Zoltán Lászlónéval 2023. december 01-től 2024. június 30. napjáig meghosszabbítja a fennálló megbízási szerződést.

Határidő: azonnal

Felelős: Jásper Gábor László polgármester

**10. napirendi pont: Munipolis**

Jásper Gábor László: Tigelmann Csaba jelezte nekem, hogy lenne egy ilyen kommunikációs hálózathoz való hozzáférési lehetőségünk, melyről hozott ismertető anyagot is.

Ez az ismertető anyag majd a jegyzőkönyv melléklete is lesz. Ismertetem a lényegi részét, melyet követően átadom a szót Tigelmann Csabának.

Tigelmann Csaba: Ez egy kommunikációs platform, a településen élők kapnak egy alkalmazást, mely ki tudja váltani a jelenlegi felületeinek adott esteben (facebook, honlap). Gyorsan el tudjuk érni a lakosságot, például szemétszállítás, vízhiány esetén. Márciusig lenne egy próba időszak mely ingyenes, utána 27 ezer forint lenne havonta. javaslom, hogy próbáljuk ki, utána dönthetünk róla, hogy fizetünk-e a szolgáltatásért.

Takács Nagy Ferencné: benne vagyok.

Jásper Gábor László: Nem kötelező utána szerződést kötni, egy teszt időszakkal indulna mindez.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**87/2023 (XI.02.) Kt. számú határozat a Munipolis szolgáltatásról:**

Bár Községi Önkormányzat Képviselő-testülete arról határozott, hogy a Munipolis szolgáltatást a próba időszakára vonatkozóan megrendeli.

Határidő: azonnal

Felelős: Jásper Gábor László polgármester

**11. Napirendi pont: Kérelmek (zárt ülés)**

**12. napirendi pont: Egyebek**

Jásper Gábor László: Írt az MTKT, korábban elfogadtuk a társulási megállapodás módosítását, de a határozati javaslat formai hibája miatt a MÁK nem vezeti át a változásokat, küldtek egy másik javaslatot, a lényeg ugyan az. Fogadjuk el szerintem.

A testületi tagok részéről hozzászólás nem érkezik.

Jásper Gábor László: Kérem a testületet, hogy amennyiben nincs további kérdés vagy észrevétel, úgy szavazzon!

A testület 4 igen szavazattal 0 nem mellett a következő határozatot hozta

**93/2023 (XI.02.) Kt. számú határozat a Mohácsi Többcélú Kistérségi Társulás társulási megállapodásának módosításáról:**

Bár Község Képviselő-testülete a Mohácsi Többcélú Kistérségi Társulás társulási megállapodásának módosítását és az egységes szerkezetbe foglalt társulási megállapodást az előterjesztés melléklete szerinti tartalommal elfogadja, annak aláírására felhatalmazza a polgármestert.

Felelős: polgármester

Határidő: értelemszerű

Több kérdés, hozzászólás nem volt, a polgármester az ülést berekesztette.

**Kmf.**

**Jásper Gábor László dr. Benedek Zoltán**

**polgármester jegyző**